Premi Protecció de Dades en el Disseny 2015: EMERCOM TECH per l'aplicació Emercom Go.
Recull el premi: Jaume González, assessor tecnològic de la companyia.
Accèssit: AUDIFILM ABI SL, pel sistema de gestió GENESYS.
M. Àngels Barbarà, directora de l'APDCAT, i M.H. Sra.
Els premiats, amb la presidenta del Parlament, M. H. Sra.
Núria de Gispert i la directora de l'APDCAT, Sra.
Peter Schaar, president de l'Acadèmia Europea per a la Llibertat d'Informació i Protecció de Dades (EAID) i excomissionat Federal de Protecció de Dades i Llibertat de la informació d'Alemanya.
Taula rodona: experiències dels ajuntaments catalans sobre Smart Cities: Lluís Sanz, director d'informació de base de l'Ajuntament de Barcelona, Xavier Reina, de l'àrea de Tecnologia de l'Ajuntament de Tarragona i Pep Budi, cap de Noves Tecnologies de l'Ajuntament de Cambrils.
Moderadora: Joana Marí, responsable de consultoria del Registre de l'APDCAT.
L'Autoritat Catalana de Protecció de Dades ha celebrat el lliurament de la tercera edició del Premi de Protecció de Dades en el Disseny.
Aquest premi té l'objectiu de donar visibilitat a les millors iniciatives de Catalunya que fan un ús responsable de les noves tecnologies en l'àmbit de les dades personals.
Els guardons s'han lliurat en un acte celebrat al Parlament de Catalunya i presidit per la Molt Hble.
Núria de Gispert, en el marc de la jornada: Com garantir la privacitat dels ciutadans en les tecnologies de les smart cities.
El jurat del Premi Protecció de Dades en el Disseny 2015 ha decidit atorgar el guardó d'enguany a l'empresa EMERCOM TECH, per una plataforma de gestió d'emergències que ha considerat molt especialment, en el moment del desenvolupament, la privacitat dels ciutadans.
EMERCOM GO és un sistema multiplataforma de seguretat, basat en una App i una aplicació web, que permet coordinar en temps real els cossos de seguretat, d'emergències i protecció civil.
L'aplicació tecnològica integra solucions com la geolocalització o la missatgeria instantània, i inclou la tramesa d'informació en format multimèdia.
El premi valora el fet que la plataforma tecnològica estigui dissenyada per garantir la privacitat dels ciutadans.
Tal com explica la directora de l'APDCAT, Maria Àngels Barbarà, "s'ha premiat no només l'actitud que implica tenir en compte la protecció de dades des del mateix moment del disseny de la solució, sinó també el fet d'haver-ho integrat d'una manera metodològica en el procés de concepció i desenvolupament de la solució tècnica, avançant-se al que molt probablement serà una obligació en el futur reglament europeu de protecció de dades".
Durant l'acte de lliurament del premi, l'assessor tecnològic de la companyia, Jaume González, ha explicat el valor de la plataforma en optimitzar l'acció dels efectius que han de participar en situacions d'emergència, particularment els cossos policials.
"Compartir la informació de les incidències permet millorar l'eficàcia i l'eficiència dels recursos existents.
La rellevància de l'aplicació és, precisament, permetre l'intercanvi d'informació, protegint-ne la privacitat i la seguretat gràcies als sistemes d'accés i de xifrats, i a una rigorosa aplicació en tot el projecte dels principis de protecció de dades personals".
En el disseny de la plataforma EMERCOM GO també hi ha participat el Laboratori d'Aplicacions Multimèdia de la UPC.
GENESYS i el CatSalut Respon obtenen dos accèssits
La iniciativa GENESYS de l'empresa gironina Audifilm Abi SL, especialitzada en projectes TIC per al sector públic, ha estat guardonada amb el primer accèssit.
GENESYS és un sistema de gestió actualment implantat en setanta ajuntaments, majoritàriament catalans, que resol les necessitats de gestió pública permetent la interoperabilitat amb sistemes externs.
D'aquesta manera, en un mateix entorn de base de dades i garantint la seguretat en l'accés a la informació i l'arquitectura web, el sistema integra tant la gestió interna de les organitzacions públiques, com els aspectes relacionats amb l'activitat externa, com podria ser l'administració electrònica o la gestió de la transparència i rendició de comptes.
Per la seva banda, l'app 061 CatSalut Respon desenvolupada pel SEM (Sistema d'Emergències Mèdiques) ha rebut el segon accèssit.
Aquesta aplicació, que en sis mesos ha tingut 25.680 descàrregues i més de 1.000 trucades amb geo-localització, millora i facilita l'accés al servei 061 CatSalut Respon i l'atenció sanitària no presencial.
A partir de la trucada d'un smartphone, permet identificar l'usuari i accedir a les seves dades clíniques, així com ubicar-lo a través del geo-posicionament del dispositiu.
M. Àngels Barbarà, ha pronunciat la conferència inaugural de la Jornada.
La directora de l'APDCAT afirma que: "el disseny de les tecnologies ha d'incorporar la garantia de la privacitat, alhora que es continua innovant i evolucionant cap a solucions tecnològiques que millorin les nostres ciutats i, en definitiva, la nostra societat.
Per a M. Àngels Barbarà, "obrir un debat entorn de les smart cities ens ha d'ajudar a trobar respostes i compartir solucions per aconseguir que la privacitat es converteixi en un valor afegit on tots hi guanyem: ciutadania, institucions i sector privat".
Peter Schaar, president de l'Acadèmia Europea per a la Llibertat d'Informació i Protecció de Dades (EAID) i excomissionat Federal de Protecció de Dades i Llibertat de la Informació d'Alemanya, ha presentat la conferència central de la Jornada.
L'expert ha assenyalat que "les dades són el nou petroli de l'actual societat de la informació" i que "Internet ja no és una esfera de dades que flota al voltant del món real; cada vegada determina més el propi món real" i ha fet referència que una societat totalment dominada per les TIC és incompatible amb la idea d'una societat democràtica.
Durant la jornada també s'han explicat experiències sobre smart cities liderades pels ajuntaments de Barcelona, Tarragona i Cambrils.
S'han tractat els reptes i les respostes plantejats en el moment de dissenyar sistemes intel·ligents que preservin la privacitat, l'anonimat i la seguretat dels ciutadans.
Han intervingut en aquesta taula Lluís Sanz, director d'informació de base de l'Ajuntament de Barcelona, Xavier Reina, de l'àrea de Tecnologia de l'Ajuntament de Tarragona i Pep Budi, cap de Noves Tecnologies de l'Ajuntament de Cambrils.
Des de l'APDCAT, felicitem els premiats en l'edició de 2015 i agraïm totes les candidatures presentades.